बिलासपुरम. केंद्र सरकार ने कुल्थी का समर्थन मूल्य तय नहीं किया है। इसके बाद भी इसकी खेती के प्रति लोगों की रुचि बढ़ी है। केंद्र सरकार ने अब तक इसे इकॉनामिक फसलों की श्रेणी में नहीं रखा है, लेकिन औषधि गुण होने और पिछले कुछ सालों से बाजार भाव मिलने के कारण किसान इसकी खेती कर रहे हैं।
कुल्थी (हिरवा) की खेती का रकबा बढ़ता जा रहा है। वर्ष 2011-12 में बिलासपुर जिले में कुल्थी का रकबा 0.110 हेक्टेयर था। इस बार किसान 0.280 हेक्टेयर में इसकी खेती कर रहे हैं। प्रदेश में बस्तर, सरगुजा तो बिलासपुर जिले में कोटा, गौरेला, पेंड्रा और मरवाही के किसान कुल्थी की खेती कर रहे हैं। औषधि गुण होने के कारण कृषि विभाग भी किसानों को जागरूक कर रहा है। विभाग का दावा है कि अगले सत्र से तखतपुर, मस्तूरी और बिल्हा के किसान में कुल्थी की खेती करेंगे। कुल्थी रबी फसल है।
सितंबर में इसकी खेती होती है और चार महीने में फसल तैयार हो जाती है। प्राय: जनवरी में इस फसल की कटाई होती है। अभी इसका बाजार भाव 40 से 50 रुपए किलो है और प्रति एकड़ 4 से 5 क्विंटल इसका उत्पादन होता है। सालभर पहले इसका बाजार मूल्य महज 20 रुपए किलो था। सबसे खास बात यह है कि किसान अनुपयोगी जैसे टिकरी जमीन में इसकी खेती कर सकते हैं।
पथरी के लिए राम- बाण दवा
कुलथी उड़द के समान होती है। यह देखने में लाल रंग की होती है, इसकी दाल बनाकर रोगी को दी जाती है। पथरी एक कष्टदायक रोग है। यह आमतौर से 30 से 60 वर्ष के आयु के व्यक्तियों में पाई जाती है स्त्रियों की अपेक्षा पुरुषों में यह बीमारी चार गुना अधिक पाई जाती है। एलोपैथिक में ऑपरेशन ही एक उपचार है, लेकिन कुलथी इस रोग के लिए खास दवा है। गुर्दे की पथरी और गॉल पित्ताशय की पथरी के लिए यह फायदेमंद औषधि है। आयुर्वेद में गुणधर्म के अनुसार कुलथी में विटामिन ए पाया जाता है। यह शरीर में विटामिन ए की पूर्ति कर पथरी को रोकने में मददगार है।
लगातार बढ़ रहा रकबा
पिछले कुछ सालों से कुल्थी का रकबा लगातार बढ़ रहा है। इकॉनामिक फसल होने और औषधि गुण होने के कारण किसान इसकी खेती कर रहे हैं। हालांकि, केंद्र सरकार ने अब तक इस फसल को इकॉनामिक फसलों की श्रेणी में नहीं रखा है।
-जेएस काकोरिया, उप संचालक, कृषि
औषधि गुणों से भरपूर
कुल्थी में प्रचुर मात्रा में औषधि पाई जाती है। खासकर पथरी के इलाज के लिए यह कारगर सिद्ध हो रहा है। पथरी के मरीज इसका सेवन करते हैं। यही कारण है कि इसकी डिमांड लगातार बढ़ रही है और किसान इसकी खेती में रुचि ले रहे हैं।
-डॉ. एके साहू, कृषि वैज्ञानिक
hin_Deva hin_Deva hin_Deva hin_Deva hin_Deva bho_Deva hin_Deva awa_Deva hin_Deva hin_Deva mai_Deva